EURÓPAI BIZOTTSÁG Brüsszel, 2022.9.23. COM(2022) 483 final A BIZOTTSÁG JELENTÉSE AZ EURÓPAI PARLAMENTNEK, A TANÁCSNAK, A GAZDASÁGI ÉS SZOCIÁLIS BIZOTTSÁGNAK ÉS A FOGLALKOZTATÁSI BIZOTTSÁGNAK Jelentés az (EU) 2020/672 tanácsi rendelet 14. cikke alapján a Covid19-világjárvány miatti szükséghelyzeti munkanélküliségi kockázatokat mérséklő ideiglenes támogatást nyújtó európai eszközről (SURE)







SURE: Két éve működik



Összefoglalás Ez a dokumentum a szükséghelyzeti munkanélküliségi kockázatokat mérséklő ideiglenes támogatást nyújtó európai eszközről (SURE) készült negyedik féléves jelentés. Megerősíti az előző jelentésekben szereplő megállapításokat, bemutatja az eszköz keretében eddig végrehajtott műveleteket és a források igénybevételét, továbbá áttekinti társadalmi-gazdasági hatásait. A SURE egy 100 milliárd EUR-s válságkezelő eszköz, amelyet az Európai Unió (EU) hozott létre azzal a céllal, hogy a Covid19-világjárvánnyal összefüggésben segítséget nyújtson a tagállamoknak a munkahelyek és a munkavállalói jövedelmek védelmében. A SURE egyben az uniós tagállamok szolidaritásának határozott megnyilvánulása: a tagállamok megállapodtak arról, hogy kétoldalú garanciák nyújtásával segítik az Uniót abban, hogy a tőkepiacokon igen kedvező feltételek mellett hozzájusson a SURE-hitelek finanszírozásához szükséges összegekhez. A világjárvány társadalmi-gazdasági hatásainak kezelésére szolgáló, gyorsan bevezetett új eszköz Az eszköz végrehajtása gyors és zökkenőmentes volt. A Bizottság az Unió által a világjárvány nyomán tett első válaszlépések részeként 2020. április 2-án terjesztette elő a SURE létrehozásáról szóló rendeletre irányuló javaslatot, majd a rendeletet a Tanács 2020. május 19-én fogadta el. A 100 milliárd EUR-s pénzügyi keretösszeg 2020. szeptember 22-én vált elérhetővé, miután valamennyi tagállam aláírta a garanciamegállapodásokat. A Bizottság a tagállamokkal szorosan együttműködve felgyorsította az eszköz végrehajtását. A nyújtott pénzügyi támogatás nagy részét mindössze hét hónap alatt, 2020 októbere és 2021 májusa között folyósították. 2022 márciusában további folyósításra került sor azon tagállamok befogadása érdekében, amelyek később kívántak forrásokat kapni. Az EU a SURE keretében a tagállamoknak nyújtandó pénzügyi támogatás finanszírozásához első alkalommal bocsátott ki szociális beruházási kötvényeket. A SURE-rendelet követelményein túlmenően a jelentés kiterjed az uniós SURE szociális beruházási kötvények keretdokumentuma szerinti releváns jelentéstételre is, és ismételten megerősíti, hogy a SURE-kiadások összhangban voltak az ENSZ fenntartható fejlődési céljaival. 2022 márciusában a Bizottság az EU nevében további 2,2 milliárd EUR összegű SURE szociális beruházási kötvényt bocsátott ki sikeresen. A kibocsátott kötvények nagymértékű túljegyzése ismét tanúskodik az EU finanszírozási képessége és a SURE program stabilitása iránti befektetői bizalomról. A 8. SURE szociális kötvénytranzakciót és -folyósítást követően a SURE keretében 19 tagállamnak 91,8 milliárd EUR összegű, vagyis a Tanács által biztosított szinte teljes összeget (a Romániáról szóló közelmúltbeli tanácsi végrehajtási határozat után 93,3 milliárd EUR) elérő pénzügyi támogatást folyósítottak. A SURE kedvezményezett tagállamok általi folyamatos felhasználása A jelentés megerősíti azt a korábbi becslést, hogy a SURE 2020-ban, a világjárvány kitörésekor mintegy 31,5 millió emberre és 2,5 millió cégre terjedt ki. Ez a kedvezményezett tagállamokban a foglalkoztatottak összlétszámának és az összes vállalkozásnak közel egyharmadát jelenti. A SURE keretében nyújtott pénzügyi támogatás elsődleges kedvezményezettjei a kkv-k voltak. A leginkább támogatott ágazatok a jelentős mértékben közvetlen érintkezéssel járó szolgáltatások (szállás- és vendéglátás, nagy- és kiskereskedelem), valamint a feldolgozóipar voltak. 2021-ben, különösen az év első felében, amikor a világjárvány még mindig pusztított, a SURE a becslések szerint továbbra is 9 millió embert és több mint 800 000 vállalkozást támogatott. 2021 első felében még mindig szükség volt gazdasági támogatási intézkedésekre, de azokat ezt követően fokozatosan megszüntették, mivel az év későbbi szakaszában az oltások és a gazdaságoknak a Covid19-világjárvány által előidézett változásokhoz való alkalmazkodása miatt csökkent a világjárvány gazdasági és egészségügyi hatása. 2022 első felében, amikor a SURE kiadásainak többsége fokozatosan kivezetésre került, több tagállam még mindig fenntartotta a világjárványhoz kapcsolódó csökkentett munkaidős foglalkoztatási rendszereit. A legtöbb tagállam 2022-ben már nem vette igénybe a SURE-t, és a világjárvány hatásának enyhülése miatt a SURE keretében történő havi kiadások elhanyagolható összegekre csökkentek. Ugyanakkor a 2022. évi csökkentett kiadások a becslések szerint még mindig mintegy 220 000 embert és 10 000 vállalkozást támogattak három tagállamban. Mostanra a SURE keretében tervezett összes közkiadás szinte teljes egészében megvalósult. A SURE keretében támogatható intézkedésekre fordított összes közkiadás a kedvezményezett tagállamokban várhatóan eléri a 119 milliárd EUR-t. Ez jóval meghaladja az előirányzott teljes pénzügyi támogatást (93 milliárd EUR), mivel néhány tagállam nemzeti finanszírozással egészítette ki a támogatható intézkedések SURE keretében történő finanszírozását, ami azt mutatja, hogy a SURE által támogatott intézkedések relevánsak a tagállamok számára. A SURE keretében támogatható intézkedésekre fordított összes közkiadás felét a csökkentett munkaidős foglalkoztatásra fordították. A közkiadások egyharmada az önfoglalkoztatókat célzó hasonló intézkedéseket finanszírozta. A közkiadások fennmaradó része bértámogatási és egészségügyi intézkedéseket szolgált. Ismét megerősítést nyert az egészségügyi kiadások kiegészítő jellege, amely az összes kiadás mindössze 3,2 %-át teszi ki, míg 38 %-a olyan munkahelyi intézkedésekre vonatkozott, amelyek – a SURE rendelet szellemében – az üzleti tevékenység biztonságos újraindítását szolgálták. A tagállamok túlnyomó többsége a SURE keretében nyújtott pénzügyi támogatás nagy részét felhasználta, és két olyan tagállammal foglalkozunk, ahol a felhasználási ráta alacsonyabb volt. A Tanács 2022 júliusában módosította a Romániára vonatkozó végrehajtási határozatot annak érdekében, hogy az 21 további intézkedésre terjedjen ki, és a megítélt összeg a már folyósított összegre (3 milliárd EUR) csökkenjen. Ez jelentősen, mintegy háromnegyedével csökkentette az előző féléves jelentésekben azonosított jelentős felhasználási rést. Lengyelországban megerősítést nyert az összes kiadás és az odaítélt összeg közötti mérsékelt forrásfelhasználási rés. A Bizottsággal technikai párbeszéd van folyamatban, amelynek célja, hogy a bizottsági végrehajtási határozat további támogatható intézkedésekkel egészüljön ki. A SURE keretében nyújtott pénzügyi támogatás végrehajtását mindkét tagállamban továbbra is szorosan nyomon követik. A SURE hatásának aktualizált értékelése A Covid19-válságra adott szakpolitikai válasz – beleértve a SURE-t is – 2020-ban ténylegesen mintegy 1,5 millió ember munkanélkülivé válását akadályozta meg. A kedvezményezett tagállamokban a munkanélküliség növekedése 2020-ban a gazdasági teljesítmény jelentős visszaesése ellenére nagyon mérsékelt, és a vártnál jelentősen alacsonyabb volt. Ezt úgy érték el, hogy a kedvezményezett tagállamokban a vállalkozások megtartották alkalmazottaikat, fennmaradt az önfoglalkoztatói tevékenység rendszere, ami a munkanélküliségi ráták kisebb mértékű szóródása miatt a munkaerőpiaci egyenlőtlenség növekedését is megakadályozta, különösen a SURE kedvezményezettjei körében. Ez a mozgás ellentétes a pénzügyi világválságot követő fejleményekkel.

A világjárvány első két évében végrehajtott foglalkoztatás-védelmi intézkedéseknek köszönhetően 2021-ben a helyreállítás a korábbi válságokhoz képest gyorsabban ment végbe. A felmérési adatok azt mutatják, hogy 2021-ben a SURE a világjárvány által leginkább érintett ágazatokat támogatta. A SURE kiadásai az év első felében is koncentáltan jelentkeztek, amikor a járvány megfékezésére irányuló intézkedések szigorúbbak voltak. Ez arra utal, hogy a SURE a legsúlyosabban érintett ágazatok támogatásával a legsürgetőbb igényeket kezelte. A SURE keretében kapott pénzügyi támogatás révén a tagállamok a becslések szerint összesen 8,5 milliárd EUR kamatmegtakarítást értek el. Ezt az adatot a 2022. márciusi 8. SURE-tranzakció tovább növelte. A rendkívüli körülmények folytatódása indokolja a SURE fenntartását Bár a Covid19-járvány miatt bevezetett ideiglenes vészhelyzeti intézkedések várhatóan egyre inkább megszűnnek, a világjárvány újbóli megjelenése az EU-ban továbbra is kockázatot jelent. Míg a legtöbb tagállam 2022-ben szinte teljes mértékben megszüntette a Covid19-cel kapcsolatos korlátozásokat, a vírus téli kiújulása továbbra is kockázatot jelent. A SURE keretében még fennmaradó pénzügyi támogatás 2022. december 31-ig áll rendelkezésre. Jelenleg több mint 6 milliárd EUR összegű pénzügyi támogatás áll rendelkezésre, amely 2022. december 31-ig használható fel. Ez az összeg 2022 végére valószínűleg jelentősen csökkenni fog, mivel több tagállam jelezte érdeklődését a SURE keretében nyújtott további pénzügyi támogatás iránt.



Bevezetés Ez a dokumentum a szükséghelyzeti munkanélküliségi kockázatokat mérséklő ideiglenes támogatást nyújtó európai eszközről (SURE) készült negyedik féléves jelentés. A SURE-t az Európai Unió (EU) azzal a céllal hozta létre 2020 májusában, hogy a Covid19-világjárvány idején segítse a tagállamokat a foglalkoztatás és a munkavállalói jövedelmek védelmében. A SURE a kérelmező tagállamoknak kedvező feltételekkel nyújtott hitelek formájában uniós pénzügyi támogatást biztosít (100 milliárd EUR értékhatárig). A hitelek a tagállamok által bevezetett, csökkentett munkaidős foglalkoztatásra irányuló, illetve a munkavállalók és az önfoglalkoztatók védelmét szolgáló hasonló intézkedések, valamint az említettekhez kapcsolódóan bizonyos – különösen a munkahelyeken bevezetett – egészségügyi vonatkozású intézkedések finanszírozását szolgálják. Ez a féléves jelentés jogi kötelezettség. A jelentést az Európai Bizottság (a továbbiakban: a Bizottság) az (EU) 2020/672 tanácsi rendelet (a SURE létrehozásáról szóló rendelet) 14. cikkével összhangban fogadta el, teljesítve azt a kötelezettségét, hogy jelentést tesz az Európai Parlamentnek, a Tanácsnak, a Gazdasági és Pénzügyi Bizottságnak (EFC) és a Foglalkoztatási Bizottságnak. A következő jelentés 2023. március végéig esedékes. A jelentésben a tagállami jelentéstétel tekintetében 2022. június 7-i, a járványügyi adatok tekintetében pedig 2022. augusztus 28-i információk szerepeltetendők. A jelentés új vagy frissített adatokkal 2022 júniusára vonatkozóan megerősíti a SURE előző féléves jelentésekben ismertetett pozitív értékelését. Legfőbb megállapításai a következőképpen összegezhetők: -A becslések szerint nagyjából 31,5 millió ember és 2,5 millió vállalkozás részesült támogatásban a SURE révén 2020-ban. -A SURE 2021-ben 13 tagállamban 9 millió emberre és több mint 800 000 vállalkozásra terjedt ki, 2022-ben viszont 3 tagállamban 220 000 személy és 10 000 vállalkozás vett részt benne, ami egyértelműen a fokozatos kivezetést jelzi. -A SURE által támogatott nemzeti munkaerőpiaci intézkedések a becslések szerint 2020-ban közel 1,5 millió fő esetében segítettek ténylegesen megelőzni a munkanélküliséget. -Ez a szakpolitikai intézkedés a munkaerőpiaci egyenlőtlenségek csökkentéséhez is hozzájárult azzal, hogy csökkentette a munkanélküliségi ráták szórását, különösen a SURE kedvezményezettjei körében. -A SURE keretében 19 tagállam részesült pénzügyi támogatásban, közülük 7 további kiegészítő támogatást kapott. -Több mint 93 milliárd EUR elkülönítésére került sor – az egyik tagállamban odaítélt összeg csökkentését követően –, a folyósítás összege pedig közel 92 milliárd EUR volt. -A tagállamok a SURE keretében nyújtott pénzügyi támogatás felét a csökkentett munkaidős foglalkoztatás támogatására, míg egyharmad részét az önfoglalkoztatókat célzó hasonló intézkedések támogatására fordították. -3,2 %-ot fordítottak egészségügyi intézkedésekre, amelyek a SURE-rendeletnek megfelelően „kiegészítő” jellegűek. Ennek az összegnek több mint egyharmada munkahelyi intézkedéseket támogatott. -A SURE keretében nyújtott pénzügyi támogatás felhasználási szintje a 19 kedvezményezett tagállam közül 17 tagállamban magas. -A felhasználási szint az egyik tagállamban a Tanács módosított végrehajtási határozata nyomán jelentősen javult, egy másik tagállamban pedig szoros nyomon követés alatt áll. -A szociális és foglalkoztatási szempontú előnyök mellett a tagállamok a becslések szerint 8,5 milliárd EUR kamatmegtakarítást értek el.

-A SURE keretében még mindig több mint 6 milliárd EUR áll rendelkezésre legalább 2022 végéig, vagyis addig, amikor meghosszabbítás hiányában a hatályvesztésre vonatkozó rendelkezés hatályba lép, és a felhasználáshoz a Covid19-világjárvány okozta folyamatos gazdasági zavarok miatt a Bizottság javaslata alapján tanácsi határozatra lenne szükség. Ez a jelentés aktualizálja a SURE első három féléves jelentésében foglalt információkat, és további elemzést is tartalmaz. A harmadik jelentés 2022. március eleji zárónapja óta bekövetkezett intézményi fejleményekre terjed ki, ideértve a Romániának márciusban folyósított 2,2 milliárd EUR-t, valamint a Romániára vonatkozó tanácsi végrehajtási határozatnak a felhasználási szint kezelését célzó módosítását. A jelentés aktualizálja az előző jelentésekben szereplő elemzéseket, különösen – a tagállamok által 2022 júniusában benyújtott féléves jelentések alapján – a SURE által finanszírozott tagállami közkiadásokat illetően, valamint – a legfrissebb makrogazdasági adatok alapján – a SURE becsült hatása tekintetében. Részletesebben megvizsgálja a 2022. évi fejleményeket, különösen az alkalmazottak, az önfoglalkoztatók és a vállalkozások lefedettsége tekintetében. A SURE-ról szóló következő féléves jelentés részletesebben tárgyalja majd a kifejezetten a hitelmegállapodásban foglalt kötelezettségek betartásának biztosítását célzó kontroll- és auditrendszereket. A tagállamoknak a SURE-rendelettel és a kétoldalú hitelmegállapodásokkal összhangban biztosítaniuk kell a források megfelelő nemzeti szintű felhasználását, meg kell előzniük a szabálytalanságokat és a csalásokat, valamint vissza kell fizettetniük a jogellenesen felhasznált pénzeszközöket. Annak biztosítása érdekében, hogy a tagállamok rendelkezzenek az e kötelezettség teljesítéséhez szükséges rendszerekkel, a Bizottság 2022. január 18-án eseti felmérést végzett. Az eredményekről a harmadik féléves jelentés számolt be. A Bizottság célja, hogy a felmérés nyomon követése révén frissítse és kiegészítse a már összegyűjtött információkat, és erről a következő – ötödik – jelentésben beszámoljon. A jelentés öt szakaszra tagolódik. Az I. szakasz ismerteti a tagállamoknak nyújtott pénzügyi támogatást, beleértve a folyósított és kintlévő összegeket, valamint a kapcsolódó törlesztési ütemtervet. A II. szakasz összefoglalja a SURE által támogatott nemzeti intézkedésekre fordított teljes tagállami közkiadásokat . A III. szakasz aktualizálja és kibővíti a SURE hatásának a korábbi jelentésekben szereplő értékelését. A IV. szakasz azokat a rendkívüli eseményeket vizsgálja, amelyek indokolják a SURE folytatását. Végezetül az V. szakasz tartalmazza az uniós SURE szociális kötvényekre vonatkozó keretdokumentum 2.4. szakasza szerinti – e jelentés részét képező – releváns beszámolót . I.A SURE keretében nyújtott pénzügyi támogatás felhasználása: odaítélt és kifizetett összegek és egyéb pénzügyi szempontok 1.1 A kedvezményezett tagállamok és az odaítélt támogatások áttekintése A SURE keretében nyújtott pénzügyi támogatás teljes összege jelenleg 93,3 milliárd EUR, ami kevesebb, mint az előző SURE-jelentésben szereplő 94,4 milliárd EUR. Ez annak tudható be, hogy a Tanács a Bizottság javaslatát követően és a román hatóságokkal egyetértésben 2022. július 18-án úgy határozott, hogy 1,1 milliárd EUR-val csökkenti a Romániának odaítélt összeget. Az előző, 2022. márciusi jelentés óta új pénzügyi támogatás odaítélésére nem került sor. Ugyanakkor több tagállam jelezte, hogy a SURE keretében az év végéig további pénzügyi támogatásra tart igényt.



1. táblázat: A SURE keretében nyújtott támogatás áttekintése (EUR) Tagállam Teljes odaítélt összeg* Ebből kiegészítés Folyósított összeg* Kintlévő összeg Belgium 8 197 530 000 394 150 000 8 197 000 000 0 Bulgária 511 000 000 0 511 000 000 0 Ciprus 603 770 000 124 700 000 603 000 000 0 Csehország 2 000 000 000 0 2 000 000 000 0 Görögország 5 265 000 000 2 537 000 000 5 265 000 000 0 Spanyolország 21 324 820 449 0 21 324 000 000 0 Horvátország 1 020 600 000 0 1 020 000 000 0 Olaszország 27 438 486 464 0 27 438 000 000 0 Litvánia 957 260 000 354 950 000 957 000 000 0 Lettország 305 200 000 112 500 000 305 000 000 0 Málta 420 817 000 177 185 000 420 000 000 0 Lengyelország 11 236 693 087 0 9 736 000 000 1 500 000 000 Portugália 5 934 462 488 0 5 934 000 000 0 Románia 3 000 000 000 0 3 000 000 000 0 Szlovénia 1 113 670 000 0 1 113 000 000 0 Szlovákia 630 883 600 0 630 000 000 0 Magyarország 651 470 000 147 140 000 651 000 000 0 Írország 2 473 887 900 0 2 473 000 000 0 Észtország 230 000 000 0 230 000 000 0 Összesen 93 315 550 988 3 847 625 000 91 807 000 000 1 500 000 000 *A folyósítások végrehajtása során az odaítélt összegeket operatív célokból lefelé kerekítették. 1.2 Folyósítások, kintlévő összeg és az alkalmazandó törlesztési ütemezés A Bizottság az EU nevében 2022. március 22-én sikeresen kibocsátott további 2,2 milliárd EUR összegű SURE szociális beruházási kötvényt. Az ukrajnai háború miatt egyre nagyobb kihívást jelentő piaci környezet ellenére a befektetői érdeklődés továbbra is erős maradt. A 15 éves lejáratú kötvényre az ajánlati könyv szerint 35 milliárd EUR összegű érdeklődés mutatkozott, ami 16-szoros túljegyzést jelent, és ez jól mutatja az EU finanszírozási képességébe és a SURE programba vetett befektetői bizalmat. A 2,2 milliárd EUR-t 2022. március 29-én folyósították: 1,5 milliárd EUR-t Lengyelország, 523 millió EUR-t Portugália és 147 millió EUR-t Magyarország kapott. 2022 augusztusáig 19 tagállamnak közel 92 milliárd EUR összegű pénzügyi támogatást folyósítottak a SURE keretében (1 táblázat). Ez a Tanács által a SURE keretében odaítélt teljes pénzügyi támogatás 98 %-át teszi ki. A Lengyelországnak odaítélt további 1,5 milliárd EUR összegű pénzügyi támogatás folyósítását a források felhasználásával kapcsolatos probléma rendezéséig elhalasztották (lásd a 2.1.2. szakaszt). A SURE-ügyletekre és a tagállamok részére teljesített kifizetésekre vonatkozó további részleteket a melléklet A1. és A2. táblázata tartalmazza. A tagállamok részére folyósított összegek átlagos futamideje változatlanul 14,5 év. Ez megközelíti a vonatkozó tanácsi végrehajtási határozatokban előírt legfeljebb 15 évet. A tőketörlesztés és kamatfizetés ütemtervét a 2. táblázat tartalmazza.



2. táblázat: Az Unió SURE keretében kihelyezett hiteleinek törlesztési ütemezése Naptári év Tőke Kamat SURE összesen 2021 35 480 000 35 480 000 2022 111 110 000 111 110 000 2023 151 404 400 151 404 400 2024 146 912 500 146 912 500 2025 8 000 000 000 146 912 500 8 146 912 500 2026 8 000 000 000 146 912 500 8 146 912 500 2027 146 912 500 146 912 500 2028 10 000 000 000 146 912 500 10 146 912 500 2029 8 137 000 000 146 912 500 8 283 912 500 2030 10 000 000 000 146 912 500 10 122 500 000 2031 146 912 500 146 912 500 2032 146 912 500 146 912 500 2033 146 912 500 146 912 500 2034 146 912 500 146 912 500 2035 8 500 000 000 146 912 500 8 646 912 500 2036 9 000 000 000 146 912 500 9 146 912 500 2037 2 170 000 000 128 912 500 2 298 912 500 2038 104 500 000 104 500 000 2039 104 500 000 104 500 000 2040 7 000 000 000 104 500 000 7 104 500 000 2041 97 500 000 97 500 000 2042 97 500 000 97 500 000 2043 97 500 000 97 500 000 2044 97 500 000 97 500 000 2045 97 500 000 97 500 000 2046 5 000 000 000 97 500 000 5 097 500 000 2047 6 000 000 000 75 000 000 6 075 000 000 2048 30 000 000 30 000 000 2049 30 000 000 30 000 000 2050 10 000 000 000 30 000 000 10 030 000 000 Összesen 91 807 000 000 3 400 269 400 95 182 856 900

II.A SURE eszköz igénybevétele: a SURE keretében támogatható közkiadások és tagállami intézkedések Ez a szakasz az eszköz szakpolitikai felhasználására összpontosít. Konkrétabban összefoglalja a SURE keretében támogatható, illetve annak támogatására jogosult tagállami közkiadásokat, valamint a támogatott tagállami intézkedések jellegét. Ismerteti továbbá, hogy hány munkavállaló és vállalkozás számára voltak előnyösek a SURE által támogatott intézkedések. 2.1 A SURE által támogatott tényleges és tervezett közkiadások 2.1.1 A támogatható intézkedésekre fordítandó közkiadások nyomon követése A SURE keretében nyújtott pénzügyi támogatás tervezett és tényleges felhasználásának nyomon követése a kedvezményezett tagállamok által készített féléves jelentéseken keresztül történik. Az előírt jelentéseknek ki kell terjedniük a SURE keretében támogatható intézkedésekre fordított közkiadásokra (valamint arra, hogy a munkavállalók és vállalkozások milyen arányban részesülnek ezen intézkedésekből, a 2.3. szakaszban leírtak szerint). Ezekből a jelentésekből eddig öt sorozat készült: 2020 augusztusában („kezdeti jelentés”), 2021 január–februárjában („első jelentés”), 2021 júniusában („második jelentés”), 2022. januárjában („harmadik jelentés”) és 2022 júniusában („legutóbbi jelentéstétel”). Az információk a SURE keretében támogatható intézkedésekre vonatkozó tagállami jelentések szerint kerülnek bemutatásra. Egyes tagállamok többet költöttek a SURE keretében kapott pénzügyi támogatás összegénél, és/vagy a SURE-támogatást nemzeti finanszírozással vagy uniós strukturális alapokkal egészítették ki, hogy az összes kiadás meghaladhassa a SURE által támogatott összeget. A jelentéstétel a Tanács által megítélt összeggel való összevetés révén lehetővé teszi a SURE keretében nyújtott pénzügyi támogatás felhasználásának mérését. Mostanra a SURE keretében tervezett összes közkiadást szinte teljes egészében végrehajtották. A SURE-rendelet megengedi, hogy a pénzügyi támogatást a SURE keretében támogatható intézkedésekkel összefüggő ténylegesen felmerült és tervezett többlet közkiadásokra is felhasználják . A tervezett kiadások aránya a 2020. júniusi 54 %-ról 2021 júniusára 10 %-ra, 2021 végére pedig mindössze 2 %-ra csökkent (2. ábra). A SURE keretében támogatható intézkedések miatti tényleges kiadások aránya 2022 májusára elérte a 99 %-ot . 1. ábra: A jelentésekben közölt közkiadások Forrás: Tagállami jelentések (2022. június). Megjegyzés: Észtország 2021 februárjában nyújtott be SURE-támogatás iránti kérelmet, ezért csak 2021 júniusától szerepel a jelentésekben. Az S1 az első félévre utal (januártól júniusig). Az S2 a második félévre utal (júliustól decemberig). 2. ábra: A SURE eszközhöz kapcsolódó tényleges és tervezett közkiadások havi alakulása Forrás: Tagállami jelentések (2022. június). Úgy tűnik, a SURE keretében támogatható intézkedésekre fordított összes közkiadás 119 milliárd EUR körül lesz, ami meghaladja a SURE keretében biztosított teljes pénzügyi támogatást. Ez az összeg hasonló a harmadik jelentés szerinti várt összeghez (1. ábra). A 2022-ben is folytatódó kevesebb programra fordított kiadások kismértékben, a tervezett 2,8 milliárd EUR-ról 3,7 milliárd EUR-ra nőttek, míg a korábbi kiadások tekintetében kis mértékű csökkentő korrekció érvényesült. Az előző jelentésben szereplő 10 tagállammal szemben jelenleg 13 tagállam nyújtott be jelentést 2022. évi kiadásokról. A kiadások teljes összege (119 milliárd EUR meghaladja a SURE keretében biztosított teljes összeget (93,3 milliárd EUR), mivel néhány tagállam többet tervez költeni a támogatható intézkedésekre, mint az általuk igényelt és számukra megítélt pénzügyi támogatás. Ez rávilágít arra, hogy a SURE-támogatások által fedezett intézkedéseket továbbra is alkalmazzák a tagállamok. A világjárvány hatásának 2022-es enyhülése miatt a SURE keretében támogatható intézkedésekre fordított havi kiadások összegek elhanyagolható mértékűre csökkentek. A 2. ábra azt mutatja, hogy a 2022. évi kiadások januárban tetőztek (alacsony szinten), majd gyorsan csökkentek. 2022 elején a kiadások olyan intézkedésekre összpontosultak, mint a karanténhoz kapcsolódó intézkedések, a Covid19-tesztelés és az egészségügyi dolgozók különleges kompenzációja. A 2022 decemberére tervezett felhasználás mindössze 38 millió EUR. 2.1.2 A források felhasználása A SURE keretében nyújtott pénzügyi támogatás felhasználásának mértéke a tagállamok túlnyomó többsége esetében magas. Mivel csaknem az összes közkiadást végrehajtották, a harmadik féléves jelentés közzététele óta nem merültek fel új forrás-felhasználási problémák. A 19 tagállamból 17 már legalább a számukra odaítélt teljes pénzügyi támogatást elköltötte támogatható intézkedésekre (3. ábra). Ezen túlmenően 15 tagállam az odaítélt összegnél többet költött vagy tervez elkölteni, akár a többlet nemzeti finanszírozása révén is. 3. ábra: A támogatható intézkedésekre fordított tervezett és tényleges közkiadásoknak a hitel összegét meghaladó része (a hitelösszeg %-ában) Forrás: Tagállami jelentések Megjegyzés: A közkiadások a bizottsági végrehajtási határozatok szerinti bejelentett intézkedésekre vonatkoznak, az európai strukturális és beruházási alapok nélkül. Egyes tagállamok (Észtország, Szlovénia) már nem küldenek a SURE keretében támogatható intézkedésekre vonatkozó jelentést, mivel már nem használják a SURE keretében nyújtandó pénzügyi támogatást ezen intézkedések finanszírozására, ugyanis meghaladták az odaítélt összeget. Románia esetében ez az adat a Bizottság értékeléséből származik, amely a múltbeli tapasztalatokon alapul, és az egészségügyi kiadásoknak az összes elszámolható kiadás 49 %-ára való korlátozását alkalmazza (annak érdekében, hogy e kiadások a SURE-rendeletben előírtak szerint továbbra is kiegészítő jellegűek maradjanak). Lengyelországban, míg az összes folyósított összeget elköltötték, az összes kiadás és az odaítélt összeg közötti mérsékelt eltérés megerősítést nyert. A Lengyelország által bejelentett összes közkiadás (9,9 milliárd EUR) meghaladta a folyósított összeget (9,7 milliárd EUR). Amint azonban a harmadik jelentésben is szerepel, Lengyelország arról számolt be, hogy a rá vonatkozó bizottsági végrehajtási határozat hatálya alá tartozó intézkedésekre fordított összes közkiadás alacsonyabb volt, mint a Tanács által odaítélt összeg (11,2 milliárd EUR). Ez a különbözet az adatok egyes intézkedések esetében elvégzett felülvizsgálatát követően merült fel, és a gazdaság vártnál erősebb fellendülésének tudható be. E különbözet megszüntetése érdekében a nemzeti hatóságok két további (a SURE keretében támogatható) intézkedés felvételét javasolták, elsősorban a 2021-ig tartó időszakra vonatkozó korábbi kiadások tekintetében. A Bizottsággal technikai párbeszéd van folyamatban, és megállapodás született arról, hogy a fennmaradó források (1,5 milliárd EUR) folyósítását a párbeszéd lezárásáig elhalasztják. Romániában a SURE keretében támogatható új intézkedések beépítésével és az odaítélt összeg csökkentésével számottevően csökkent az odaítélt összeghez viszonyított jelentős felhasználási rés. 2021 elején az odaítélt összeg közel háromnegyedét kitevő felhasználási rést állapítottak meg (az odaítélt 4,1 milliárd EUR-ból 2,9 milliárd EUR még nem került elköltésre), amelynek oka az volt, hogy a világjárvány 2020-ban a vártnál gyengébb hatást gyakorolt a román gazdaságra, és 2021-ben a vártnál erősebb fellendülés következett be. A felhasználási rés (1,8 milliárd EUR) a már folyósított összeghez képest szintén jelentős volt. A Bizottság és a román hatóságok közötti technikai párbeszéd eredményeként a Tanács a Bizottság javaslata alapján – a SURE keretében támogatható további intézkedések beépítésével – módosította a Romániára vonatkozó eredeti bizottsági végrehajtási határozatot. Ezenkívül a Romániának nyújtott pénzügyi támogatást a román hatóságokkal való megállapodásnak megfelelően 3 milliárd EUR-ra csökkentették, így a keretösszeg a fennmaradó, még nem folyósított 1,1 milliárd EUR-val csökkent, és elérhetővé vált az uniós tagállamok esetleges további szükségleteinek fedezésére. A Romániára vonatkozó módosított tanácsi végrehajtási határozat 21 további támogatható intézkedést tartalmaz, amelyeket már végrehajtottak. Az intézkedések közül kettő hasonló a csökkentett munkaidős foglalkoztatáshoz, mivel célja a foglalkoztatás és a jövedelmek megőrzése: betegségi ellátás és a munkavállalók támogatása az otthoni irodai berendezések beszerzésében. A másik 19 intézkedés egészségügyi vonatkozású, ideértve például az egészségügyi dolgozóknak nyújtott bónuszt, a védőfelszereléseket, valamint a Covid19-világjárvány elleni küzdelmet szolgáló gyógyszereket és oltóanyagokat. Mivel az egészségüggyel kapcsolatos intézkedések a SURE-rendelet értelmében kiegészítő jellegűek, a támogatható egészségügyi kiadások maximális összege az összes kiadás 49 %-a. A Bizottság továbbra is szorosan nyomon követi a romániai felhasználási szintet, és további intézkedésekre lehet szükség. A felhasználási rés csökkent, és jelenleg mintegy 350 millió EUR-ra becsülhető. Ugyanakkor még nem világos, hogy ez a rés tartós maradna-e, mivel a 2022-re tervezett kiadások alakulásától függ, amely maga is a Covid19-világjárvány jövőbeli alakulásától függ. Amennyiben a finanszírozási rés tartós marad, úgy egy módosító bizottsági végrehajtási határozatba további támogatható munkaerő-piaci intézkedéseket lehetne felvenni, vagy meg lehetne vizsgálni a fennmaradó rés visszafizetését.

2.2 Tagállami intézkedések: a SURE által támogatott csökkentett munkaidős foglalkoztatás vagy hasonló intézkedések A SURE keretében támogatható intézkedésekre fordított összes közkiadás túlnyomó többségét csökkentett munkaidős foglalkoztatásra és az önfoglalkoztatókra vonatkozó „hasonló intézkedésekre” költötték el. A SURE keretében támogatható intézkedésekre fordított összes közkiadás 50 %-a csökkentett munkaidős foglalkoztatásra irányult, amelyet a SURE-támogatásban részesülő 19 tagállam közül 17 tagállam finanszírozott. További 32 %-ot különítettek el az önfoglalkoztatókat célzó „hasonló intézkedésekre”. 9 %-ot fordítottak bértámogatási rendszerekre, míg az összes kiadás 6 %-a munkahelyek megtartását és a munkavállalók jövedelmét támogató „egyéb” hasonló intézkedéseket szolgálta, ideértve a betegségi ellátásokat is. 12 tagállam csak munkaerőpiaci intézkedésekre használta fel a SURE keretében nyújtott pénzügyi támogatást (4. ábra). Megerősítést nyert az egészségügyi vonatkozású kiadások kiegészítő jellege. Az összes kiadásnak csupán 3,2 %-át költötték vagy tervezik költeni egészségügyi vonatkozású intézkedésekre. A 19 tagállam közül csak 7 vett igénybe SURE-támogatást az egészségüggyel kapcsolatos intézkedések finanszírozására. A SURE-rendelet lehetővé teszi a Covid19-cel kapcsolatos bármely egészségügyi intézkedés finanszírozását, de kiemeli különösen a munkahelyi intézkedéseket, amelyek az összes egészségügyi kiadás 38 %-át teszik ki (5. ábra).



4. ábra: A SURE keretében támogatásra jogosult intézkedésekre fordított közkiadások a kiadás típusa szerint Forrás: Tagállami jelentések (2022. június) Megjegyzés: A Magyarország egészségügyi kiadásaival kapcsolatos részleteket lásd a 2021. márciusi jelentésben, valamint a Romániáról szóló 2.1.2. szakaszban. 5. ábra: Az egészséggel kapcsolatos munkahelyi kiadások aránya Forrás: Tagállami jelentések (2022. június) 2.3. A SURE által támogatott alkalmazottak és cégek köre A SURE 2020-ban a becslések szerint mintegy 31,5 millió embert és 2,5 millió vállalkozást támogatott. Ez a 19 kedvezményezett tagállamban a foglalkoztatottak összlétszámának és az összes vállalkozásnak közel egyharmadát jelenti. A foglalkoztatottságra vonatkozó becslés körülbelül 22,25 millió alkalmazottat és 9,25 millió önálló vállalkozót foglal magában. Az 6. és 7. ábra a SURE által támogatottak körének tagállamonkénti bontását mutatja be. Ezek a becslések nem tartalmazzák a SURE keretében kizárólag egészségügyi vonatkozású intézkedések által támogatott személyeket, ezért konzervatívnak tekinthetők. 6. ábra: A SURE által 2020-ban támogatott foglalkoztatottak (az összes foglalkoztatott %-ában) Forrás: Tagállami jelentések (2022. június) Megjegyzés: A támogatottak körére és az összes foglalkoztatottra vonatkozó adatok a tagállamok által jelentett adatok. E jelentéshez a tagállamok a gazdaság egésze tekintetében mind az önfoglalkoztatókra, mind a munkavállalókra vonatkozóan szolgáltattak adatokat, így az összes foglalkoztatottra vonatkozó adatot (a nevezőt) pontosabban lehetett kiszámítani. Ez némi eltérést eredményezett az előző jelentésben szereplő adatokhoz képest. 7. ábra: A SURE által 2020-ban támogatott vállalkozások méret szerint (az összes vállalkozás %-ában) Forrás: Tagállami jelentések (2022. június) Megjegyzés: Az összes vállalkozás nem foglalja magában az alkalmazottat nem foglalkoztató vállalkozásokat. Lengyelország jelentésében nem szerepelnek a vállalkozások méretével kapcsolatos adatok. A kkv-k körébe a 250-nél kevesebb alkalmazottat foglalkoztató, a nagy méretű vállalkozások körébe pedig a több mint 250 alkalmazottat foglalkoztató vállalkozások tartoznak. A SURE-támogatás elsődleges kedvezményezettjei a kkv-k voltak (7. ábra). A világjárvány azt eredményezte, hogy a csökkentett munkaidős foglalkoztatás, amelyet a Covid előtt elsősorban a nagyvállalatok alkalmaztak, most a kis- és középvállalkozásokra is kiterjed, és a SURE keretében támogatásban részesülő vállalkozások többsége közéjük tartozik (8. ábra),. A csökkentett munkaidős foglalkoztatást többnyire a szolgáltatási és a kiskereskedelmi ágazat vette igénybe. A feldolgozóipar ugyanakkor továbbra is a SURE kiadásainak mintegy egyötödét kapta. A legutóbbi jelentés szerint a kiadások legnagyobb része a következő ágazatokat támogatta: i. szálláshely-szolgáltatás és vendéglátás, ii. nagy- és kiskereskedelem és iii. feldolgozóipar (9. ábra). Számos tagállam tanácsi végrehajtási határozata célzott intézkedésekkel további ágazatok, például a kulturális ágazat támogatását is előírta. 8. ábra: A SURE által 2020-ben támogatott kkv-k (az összes kkv %-ában) Forrás: Tagállami jelentések (2022. június) Megjegyzés: Lengyelország nem számolt be a vállalkozások méretéről, míg Belgium és Csehország nem szolgáltatott adatokat a kkv-k teljes számáról. A kkv-k a kevesebb mint 250 alkalmazottat foglalkoztató vállalkozások. 9. ábra: A SURE által támogatott ágazatok Forrás: Tagállami jelentések (2022. június) Megjegyzés: A tagállamok jelentésében a SURE előnyeit leginkább élvező három ágazat, valamint az ezekre az ágazatokra fordított kiadások részaránya szerepel. Ez a grafikon a kiadások átlagos részesedésének egyes ágazatok közötti megoszlását mutatja be az összes tagállam tekintetében. Ha egy ágazatot nem említünk, akkor feltételezzük, hogy a fennmaradó kiadásokból az ágazat gazdaságon belüli teljes bérköltségével arányosan részesül. Négy tagállam nem számol be arról, hogy a kiadások mekkora hányadát fordítják a legtöbb támogatásban részesülő három ágazatra: ebben az esetben feltételezzük, hogy a legnagyobb ágazat az összes kiadás 50 %-át, a második legnagyobb a 25 %-át, a harmadik pedig a 15 %-át teszi ki. Ezek az adatok azon tagállamok átlagainak felelnek meg, amelyek jelentésében szerepel a kiadások aránya. 2021-ben, különösen az év első felében, amikor a világjárvány még mindig pusztított, a SURE a becslések szerint továbbra is 9 millió embert és több mint 800 000 vállalkozást támogatott. Ez közel 5,75 millió munkavállalót és több mint 3,25 millió önfoglalkoztatót foglal magában, ami az összes foglalkoztatott és a vállalkozások csaknem 17 %-ának felel meg abban a 13 kedvezményezett tagállamban, amelyek 2021-ben is alkalmazták az eszközt (10. és 11. ábra). Mivel 2021-ben a gazdaság helyreállítása nem egyforma ütemben ment végbe, az év különböző szakaszaiban továbbra is szükség volt gazdasági támogatási intézkedésekre. Amint azt az 1. ábra mutatja, ezek az intézkedések 2021 első felére koncentrálódtak, majd visszaszorultak, mivel a világjárvány gazdasági és egészségügyi hatása az év későbbi szakaszában az oltások és más gazdasági kiigazítások miatt mérséklődött. 10. ábra: A SURE által 2021-ben és 2022-ben támogatott foglalkoztatottak (az összes foglalkoztatott %-ában) Forrás: Tagállami jelentések Megjegyzés: Nem szerepelnek azok a tagállamok, amelyek 2020 végére elköltötték a SURE keretében nyújtott pénzügyi támogatást. A 2022-es adatokban nem szerepelnek azok a tagállamok, amelyek 2021 végére elköltötték a SURE keretében kapott pénzügyi támogatást. „N/A” (nem alkalmazandó) szerepel azoknál a tagállamoknál, amelyek 2021-re vagy 2022-re vonatkozóan nem szolgáltattak a támogatottak körére vonatkozó adatokat. 11. ábra: A SURE által 2021-ben és 2022-ben támogatott vállalkozások (az összes vállalkozás %-ában) Forrás: Tagállami jelentések Megjegyzés: Az összes vállalkozás nem foglalja magában az alkalmazottat nem foglalkoztató vállalkozásokat. „N/A” (nem alkalmazandó) szerepel azoknál a tagállamoknál, amelyek 2021-re vagy 2022-re vonatkozóan nem szolgáltattak a támogatottak körére vonatkozó adatokat. Bár a SURE kiadásainak többségét mostanra fokozatosan megszüntették, több tagállam 2022 első felében is alkalmazta a világjárványhoz kapcsolódó csökkentett munkaidős foglalkoztatást. Bulgáriában a munkavállalók bértámogatását kiterjesztették a 2022 júniusáig tartó időszakra. Belgium 2022 júniusáig meghosszabbította a csökkentett munkaidős foglalkoztatás terén a Covid19-világjárvánnyal összefüggésben bevezetett „egyszerűsített eljárást”. A máltai bértámogatási rendszert és a görög csökkentett munkaidős foglalkoztatást 2022 májusáig meghosszabbították, míg Románia az év végéig meghosszabbította a csökkentett munkaidős foglalkoztatást. Horvátországban, Olaszországban és Portugáliában 2022 első negyedévében finanszírozták a munkahelyek megőrzését célzó, a Covid19-világjárványhoz kapcsolódó intézkedéseket. A csökkentett munkaidős foglalkoztatásra vonatkozó spanyol ERTE sürgősségi szabályokat fokozatosan megszüntették – az ellátások és a társadalombiztosítási kedvezmények egy részét 2022. március 31-ig meghosszabbították.

2022-ben a SURE – az eszközhöz kapcsolódó kiadások csökkenésével összhangban – a becslések szerint mintegy 220 000 embert és 10 000 vállalkozást támogatott. A támogatott személyek körébe körülbelül 80 000 alkalmazott és 140 000 önfoglalkoztató tartozik (10. ábra). A tagállamok többsége azonban 2022-ben már nem vette igénybe a SURE-t. 2022-ben csak 3 tagállam finanszírozott intézkedéseket a SURE felhasználásával, további 14 tagállam pedig más forrásokból finanszírozza a SURE keretében támogatható intézkedéseket. III.A SURE hatásának előzetes elemzése Ez a szakasz aktualizálja és kibővíti a SURE munkanélküliségre és reálgazdaságra gyakorolt hatásától, valamint közvetlen pénzügyi vonatkozásairól a korábbi féléves jelentésekben bemutatott elemzést. 3.1. A SURE munkanélküliségre gyakorolt hatásának becslése Ez a szakasz a SURE által a kedvezményezett tagállamokban a munkanélküliségre gyakorolt hatás aktualizált értékelését tartalmazza. A SURE célja, hogy segítse a tagállamokat a munkavállalók és az önfoglalkoztatók foglalkoztatásának fenntartásában a Covid19-világjárvány idején, ezáltal védve a munkából származó jövedelmeket. Az eredmények tájékoztató jellegűek, de módszertani okokból óvatosan kell őket értelmezni . A kedvezményezett tagállamokban a munkanélküliség növekedése 2020-ban a vártnál jelentősen alacsonyabb volt, mintegy 1,5 millió embernek sikerült elkerülnie, hogy munkanélkülivé váljon. A Covid19-válság kezelése érdekében 2020-ban hozott gyors és jelentős szakpolitikai intézkedések – többek között a SURE – enyhítették a gazdasági teljesítmény visszaesésének munkanélküliségre gyakorolt hatását, aminek következtében a munkanélküliség növekedése a legtöbb országban a vártnál alacsonyabb volt . A csökkentett munkaidős foglalkoztatás és más hasonló intézkedések széles körű alkalmazása részben magyarázatot ad arra, hogy a munkanélküliség a gazdaság visszaeséséhez képest visszafogottan növekedett, és a becslések szerint 2020-ban lehetővé tette, hogy a SURE kedvezményezett tagállamaiban 1,5 millió ember megtartsa a munkahelyét. Az országok szintjén minél magasabb volt a SURE keretében 2020-ban kapott összeg, annál mérsékeltebb volt a kedvezményezett tagállamok körében a munkanélküliség növekedése. Ugyanakkor néhány nem kedvezményezett tagállam – kedvező pénzügyi helyzetét és finanszírozási feltételeit kihasználva – nagy mértékű csökkentett munkaidős foglalkoztatási rendszereket működtethetett (13. ábra).



12. ábra: 2020-ban megtartott munkahelyek becsült száma tagállamonként (ezer fő) Forrás: Ameco és saját számítások. Megjegyzés: A megtartott munkahelyek becsült száma a tagállami munkanélküliségi ráta tényleges és várt változásának különbsége és a 2020. évi munkaerő szorzataként adódik. Ez a módszer abból indul ki, hogy a tényleges és várt munkaerő megegyezik. Egyes országok esetében a becslés nulla értéket eredményez, mivel a munkanélküliségi ráta tényleges változása magasabb volt a modell által előre jelzettnél. A munkanélküliségi ráták várható változása az 1999 és 2019 közötti időszakra vonatkozó országspecifikus regressziós modellből származó előrejelzés. Az elemzés az Okun törvényére épülő megközelítésen alapul, ahol a függő változó a munkanélküliségi ráta változása, a független változó pedig a reál-GDP növekedési rátája. A számítás az AMECO 2021. évi őszi adatain alapult. 13. ábra: A munkanélküliségi ráta változása és a folyósított SURE-finanszírozás közötti kapcsolat 2020-ban Forrás: Ameco és saját számítások. Megjegyzés: y tengely: A munkanélküliségi ráták várható változása a 12. ábrához fűzött megjegyzésben bemutatott országspecifikus regressziós modellből ered. A SURE hozzájárult a tagállamok közötti munkaerőpiaci egyenlőtlenségek fokozódásának megelőzéséhez is. Úgy tűnik, hogy a SURE megakadályozta a munkanélküliség erőteljes növekedését azokban az országokban, amelyek a globális pénzügyi válság során több munkaerő-piaci problémával küzdöttek. Először is, a SURE-kedvezményezettek átlagos munkanélküliségi rátájának növekedése nagyon szorosan követte a nem kedvezményezettek körében a Covid19-válság miatt tapasztalt növekedést. Ez a mozgás ellentétben áll a globális pénzügyi válságot követő időszakkal, amikor a SURE-kedvezményezettek átlagos munkanélkülisége jelentősen nőtt a nem kedvezményezettekhez képest (14. ábra). Másodszor, a munkanélküliségi rátáknak a SURE-kedvezményezettek közötti szórása a Covid19-világjárvány óta jelentősen csökkent, és fokozatosan közelítette a nem SURE kedvezményezettek körében mért alacsonyabb szórást (15. ábra). A munkanélküliség terén mutatkozó egyenlőtlenségek csökkenése a globális pénzügyi válság során tapasztaltakkal ellentétes jelenség. Ez az eredmény arra is utal, hogy a SURE kedvezményezettjei azok a tagállamok voltak, amelyek munkaerőpiacán a legnagyobb szükség volt az eszközre. 14. ábra: Az átlagos munkanélküliségi ráta alakulása a SURE-támogatásban részesülő és nem részesülő tagállamokban Forrás: Ameco. Megjegyzés: A „Sure-19” azt a 19 uniós tagállamot jelenti, amelyek SURE-támogatásban részesültek. A „nem SURE” a fennmaradó 8 uniós tagállamra vonatkozik. 15. ábra: A munkanélküliségi ráták szórásának alakulása a SURE-támogatásban részesülő és nem részesülő tagállamokban Forrás: Ameco. Megjegyzés: A szórás a SURE és a nem SURE kedvezményezett tagállamok munkanélküliségi rátájának az egyes évekre kiszámított standard eltérésére utal. Az első féléves jelentés részletesen tárgyalja azokat a csatornákat, amelyek megmagyarázzák, hogy a SURE 2020-ban miként segítette elő a munkanélküliség növekedésének mérséklődését. E csatornák közé tartozik az általános bizalom növelése Unió-szerte, a csökkentett munkaidős foglalkoztatás alkalmazásának uniós támogatása és ösztönzése, valamint annak lehetővé tétele, hogy a tagállamok többet költhessenek a foglalkoztatás támogatására és a járvánnyal kapcsolatos egyéb szakpolitikákra. Az első jelentésben bemutatott eseti felmérésből származó adatok azt jelezték, hogy a SURE szerepet játszott a kedvezményezett tagállamok többségének az új csökkentett munkaidős foglalkoztatás elfogadására vagy egy meglévő program módosítására vonatkozó döntésében, és lehetővé tette egyes tagállamok számára, hogy ambiciózusabbak legyenek a csökkentett munkaidős foglalkoztatáshoz hasonló intézkedések tekintetében. A SURE hozzájárult ahhoz is, hogy a tagállamok növelték a munkahelyek megtartását célzó programjaik nagylelkűségét vagy időtartamát, mivel magabiztosabban vettek fel nagyobb hitelt és költöttek többet, mint azt egyébként tették volna, élvezve az EU által annak ellenére elért kamatmegtakarítást, hogy alacsonyabb hitelminősítéssel rendelkeznek. A bizalomhatást a harmadik jelentésben bemutatott 2021. decemberi Eurobarométer-felmérés eredményei is mutatják, amelyek szerint az euróövezeti polgárok 82 %-a úgy vélte, hogy a SURE-hitelek jó ötletnek tekinthetők. 3.2. A SURE reálgazdaságra gyakorolt hatásának becslése A világjárvány első két évében végrehajtott foglalkoztatás-védelmi intézkedéseknek köszönhetően 2021-ben a helyreállítás a korábbi válságokhoz képest gyorsabban ment végbe. Először is a SURE-kedvezményezett tagállamokban 2021-ben mind a GDP, mind a munkanélküliség közelebb állt a válság előtti szinthez, mint a globális pénzügyi válság és az euróövezeti adósságválság ugyanezen időszaka után (16. ábra). Ez így volt a világjárvány újabb hullámai ellenére is, amelyek az év során a korlátozások újbóli bevezetését tették szükségessé. Másodszor, a Bizottság 2022. évi nyári időközi előrejelzése alapján a gazdasági növekedés 2022-ben és 2023-ban folytatódni fog, bár a Covid19-től független események, nevezetesen az energiaválság és Ukrajna orosz inváziója miatt a tavaly tavasszal előre jelzettnél visszafogottabb ütemben. Azonban még így is meghaladja a globális pénzügyi válságot és az euróövezeti adósságválságot követő ugyanazon szakaszban tapasztalt fellendülést, mivel az uniós gazdaság 2021-ben visszatért a világjárvány előtti szintre, miközben a korábbi két válság azonos szakaszában jóval a válság előtti szint alatt maradt. Ez arra enged következtetni, hogy a rendelkezésre álló munkaerő és a cégek közötti kapcsolatnak a csökkentett munkaidős foglalkoztatás és hasonló intézkedések révén történő fenntartása 2021-ben a nagy kihívást jelentő járványügyi helyzet ellenére támogatta a gyors fellendülést. 16. ábra: A GDP növekedésének és a munkanélküliség csökkenésének válság utáni történeti összehasonlítása

Forrás: Ameco (a Bizottság munkanélküliségi rátára vonatkozó 2022. évi tavaszi előrejelzése és a GDP-re vonatkozó 2022. évi nyári időközi előrejelzése alapján), Eurostat Megjegyzés: Az ábrán a SURE-kedvezményezett tagállamok összesített GDP-je és átlagos munkanélküliségi rátája szerepel. A t–1. időszak az adott válságot megelőző évre utal, a globális pénzügyi válság (GFC) esetében t = 2009; az euróövezeti (EA) adósságválság esetében t = 2012; a Covid-válság esetében t = 2020. A Covid-válság esetében a t + 2 2022-re utal. A felmérési adatok azt mutatják, hogy 2021-ben a SURE a világjárvány által leginkább érintett gazdasági ágazatok tevékenységét támogatta. Az uniós üzleti és fogyasztói felmérés kimutatta, hogy a SURE kedvezményezett tagállamaiban a Covid19 által leginkább érintett szolgáltatási ágazatokban (szálláshely-szolgáltatás, vendéglátás, utazási irodák, sporttevékenységek és egyéb személyes szolgáltatások) különösen 2021 első felében továbbra is a gyenge kereslet és a csökkent bizalom volt jellemző (17. ábra). Ezzel szemben 2021 elején a korlátozások által kevésbé érintett feldolgozóipar jobban teljesített. Amint azt a 17. ábra mutatja, a SURE-kiadások legnagyobb része a szálláshely-szolgáltatást, a vendéglátás, valamint a nagy- és kiskereskedelmet támogatta, ami arra utal, hogy a SURE a legsürgetőbb igényeket a legsúlyosabban érintett ágazatok támogatásával elégítette ki. 17. ábra: A szolgáltatások ágazati kereslete és a SURE kiadásai Forrás: Az EU üzleti és fogyasztói felmérési programja, 2022. július; Tagállami jelentések (2022. június) Megjegyzés: A szolgáltatások esetében a szálláshely-szolgáltatásra, vendéglátásra, utazási irodákra, sporttevékenységekre és egyéb személyes szolgáltatásokra vonatkozó átlagos index. 3.3. A közvetlen pénzügyi hatás: a becsült kamatmegtakarítások A SURE-on keresztül kapott pénzügyi támogatás révén a tagállamok a becslések szerint összesen 8,5 milliárd EUR kamatmegtakarítást értek el. Ez az összeg a SURE első nyolc kibocsátásán alapul, egészen a 2022. március 29-i folyósításig (3. táblázat). A becsült kamatmegtakarítások ezért a hátra lévő folyósításokkal valószínűleg növekedni fognak. A megtakarítások annak eredményeképpen jöttek létre, hogy a SURE-hitelek kamatlába egy átlagosan közel 15 éves időszak alatt alacsonyabb annál, mint amit a tagállamok akkor fizettek volna, ha saját maguk bocsátottak volna ki állampapírokat . Ez az EU rendkívül kedvező hitelminősítésének és a SURE-kötvények likviditásának köszönhető. A legnagyobb megtakarítást az alacsonyabb hitelminősítéssel rendelkező tagállamok könyvelték el. 3. táblázat: Kamatmegtakarítások tagállamonként Tagállam Folyósított összeg (milliárd EUR) Átlagos kamatkülönbözet Átlagos lejárat Kamatmegtakarítás (milliárd EUR) Kamatmegtakarítások (folyósított összeg %-ában) Belgium 8,2 0,06 14,7 0,14 1,7 Ciprus 0,6 0,62 14,7 0,06 9,5 Görögország 5,3 0,73 14,5 0,51 9,7 Spanyolország 21,3 0,44 14,7 1,58 7,4 Horvátország 1,0 1,11 14,3 0,16 15,3 Magyarország* 0,7 1,80 14,8 0,15 22,5 Olaszország 27,4 0,96 14,8 3,76 13,7 Litvánia 1,0 0,04 14,7 0,00 0,5 Lettország 0,3 0,10 14,6 0,00 1,6 Málta 0,4 0,56 14,6 0,04 8,4 Lengyelország 9,7 0,48 13,3 0,63 6,5 Portugália 5,9 0,47 14,7 0,41 7,0 Románia 3,0 2,27 14,6 0,85 28,4 Szlovénia 1,1 0,23 14,8 0,05 4,3 Szlovákia 0,6 0,09 14,9 0,01 1,3 Bulgária 0,5 0,37 15,0 0,03 6,6 Írország 2,5 0,11 14,7 0,05 2,1 Csehország 2,0 0,23 10,1 0,04 1,9 Észtország** 0,2 0,00 15,0 0,00 0,0 Összesen 91,8 0,64 14,5 8,48 9,2 Megjegyzés: A kamatmegtakarításokat kötvényenként számítják ki, és a kibocsátási dátumoknak és a lejáratoknak megfelelően összegzik. * Magyarország 2020 óta csak egy 10 éves és egy 30 éves, euróban denominált kötvényt bocsátott ki, mindkettőt 2020 novemberében. E két kötvény felhasználásával a nemzeti valutában és az euróban kifejezett hozamgörbe közötti különbözetet extrapolálták más lejáratokra és más kibocsátási időpontokra. ** Észtország csak egy 10 éves kötvényt bocsátott ki, más lejáratokra vonatkozóan nem álltak rendelkezésre adatok. Az uniós SURE szociális beruházási kötvényhez képesti felár ezekre az egyéb lejáratokra a feltételezések szerint nullához közeli. IV.A SURE-rendelet alkalmazását indokoló rendkívüli események fennállásának folytatódása Ez a szakasz a SURE alkalmazását indokoló rendkívüli körülmények folytatódásáról számol be a SURE-rendeletben előírtak szerint . Míg a legtöbb tagállam 2022-ben szinte teljes mértékben megszüntette a Covid19-cel kapcsolatos korlátozásokat, 2022-ben Európában új járványhullám indult el. Amint nyilvánvalóvá vált, hogy az omikron variáns által jelentett veszély kevésbé volt súlyos, mint a korábbi Covid19-törzsek, a tagállamok 2022 tavaszán különböző ütemben enyhítették a járvány megfékezésére irányuló, még fennálló intézkedéseik többségét. 2022 nyarán azonban új hullám terjedt Európa-szerte, ami a fertőzési ráta, a kórházi ápolás és a halálesetek számának újbóli emelkedéséhez vezetett. Az Európai Betegségmegelőzési és Járványvédelmi Központ (ECDC) szerint úgy tűnik, hogy ez a hullám mára minden uniós országban túljutott a csúcsponton, miközben korábban nyugatról keletre mozdult el. A 2022. augusztus 28-i állapot szerint az EU-ban/EGT-ben a fertőződések száma csökkent, és a bejelentett esetek összesített aránya az előző héthez képest 14 %-kal kevesebb, bár továbbra is viszonylag magas volt. A 14 napos Covid19-halálok összesített aránya négy hétig csökkent, de két tagállamban nőtt.